Darinska hora

Darinska hora () je 491 metrow wysoka hora w měsće Wjelećinje w sakskej Hornjej Łužicy.

 Mjeno 
Pomjenowanje hory je wot wobsedźerjow ryćerkubła w Darinje pola Hodźija wotwodźene. We wokolinje Darina bě njedostatk lěsow, a tak słužeše lěs na Darinskej horje jako žórło drjewa. Serbske mjeno Darinska hora a němske mjeno Dahrnerberg abo Dahrener Berg mataj samsny woznam.

 Přirodne poměry 
Hora přisłuša sakskemu dźělej Łužiskich horow a jich mesogeochorje Sewjerne hornjołužiske hory. Na juhowuchodźe nawjazuje Motydłowska wyšina (504 m). Geologisku podłohu twori w zapadnym dźělu łužiski granodiorit a we wuchodnym dźělu namaka so dwubłyšćinkaty granodiorit. Wobaj granodioritaj so tule we wjacorych něhdyšich skałach wudobywałoj. Najbóle rozšěrjeny typ pódy je podzolna bruna póda a mało tež wustupuja regosol, parabruna póda a glej-koluvisol. Woda ze sewjerozapadneje hač južneje skłoniny ćeče do Wjazońcy, woda ze zbywacych skłoninow ćeče potom do Butřanki a dale do Sprjewje. Cyła hora tuž słuša k přitočnišću Łobja a z tym Sewjerneho morja. Wjetšina hory je porosćena z lěsom, w kotrymž je wjele zastupjeny lěsny buk (Fagus sylvatica). Sewjernje pod horu namaka so gmejna Wjelećin. Darinska hora leži w krajinoškitnej kónčinje Hornjołužiske hory a w europsce wuznamnej kónčinje Bukowa lěsna kónčina Wjelećin.

 Turistika 
Přez sewjernu skłoninu wjedźe železniska čara Budyšin – Žandow. Wjeršk Darinskejre hory je bjez wuhlada a njewjedźe k njemu markěrowana šćežka. Přez skłoniny wjedźetej dwě čerwjenej šćežce (Pumpotowy puć a Wulki Wjelečanski kołopuć) a dale žołta (Heide-Bergland) a zelena (Wjazońca-Mnišonc) šćežka. Šćežki wjedu hłownje na bliskej horje Wulki Pichow (498 m) a Motydłowska wyšina (504 m).

 Žórła 

 Literatura 

 Wotkazaj 

 Mapy.com: pućowanska karta, Darinska hora a wokolina

Kategorija:Hora w Hornjej Łužicy
Kategorija:Hora w Sakskej
Kategorija:Wjelećin
Kategorija:Hora w Europje
Kategorija:Łužiske hory